Ruskeasuon ratsastushalli

Ruskeasuon ratsastushalli eli Olympiamaneesi (tunnetaan myös nimellä Ruskeasuon liikuntahalli) on Helsingin keskuspuiston laidalla Ruskeasuon kaupunginosassa sijaitseva ratsastus- ja liikuntahalli. Vuonna 1940 valmistuneen rakennuksen on suunnitellut Rakennushallituksen silloinen yliarkkitehti Martti Välikangas.Valtakunnallisesti merkittävät rakennetut kulttuuriympäristöt – Olympiarakennukset. Museovirasto. Viitattu 29.4.2013.

 Historia 
Ruskeasuon ratsastushallin rakennustyöt aloitettiin vuonna 1938, kun Helsinki oli saanut järjestettäväkseen alun perin Tokiossa pidettäväksi aiotut vuoden 1940 kesäolympialaiset. Hallissa ei ollut tarkoitus järjestää varsinaisia kilpailuja, vaan sen piti palvella osallistujien harjoittelutilana ja hevosten vierastallina. Sijoituspaikan ratkaisi läheisen Laakson ratsastusstadionin sijainti. Pinta-alaltaan noin 7 000 m²:n suuruinen ratsastushalli oli valmistuessaan Pohjoismaiden suurin ja sen maneesi oli Euroopan toiseksi suurin.Keskuspuiston liikuntakeidas.  Verkkolehti Ava. Viitattu 29.4.2013. Katsomoissa oli tilaa 4 500:lle hengelle.

Toisen maailmansodan syttymisen vuoksi vuoden 1940 olympialaiset peruttiin ja ratsastushalli toimi sodan ajan varastotilana. Vuonna 1946 sen eteläpää muutettiin raitiovaunuvarikoksi ja ratsastajille jäi vain osa hallista. Sama tila on myös nykyään hevosharrastajien käytössä. Vuoden 1952 kesäolympialaisia varten halliin rakennettiin tallit, joihin majoitettiin kisoihin osallistuvia hevosia. Ratsastushallin sisällä ei kilpailtu, mutta kouluratsastus järjestettiin vieressä olevalla kentällä. Myös kenttäratsastuksen maasto-osuuden lähtö tapahtui Ruskeasuon ratsastushallin luota.The Official Report of the Organising Committee for the Games of the XV Olympiad Helsinki 1952. (s. 58)  Viitattu 29.4.2013.

Vuonna 1962 koko rakennus muutettiin liikuntakäyttöön. Eteläpäähän valmistui käsipallokenttä ja halliin rakennettiin myös toinen kerros. Lisäksi alakertaan saneerattiin nyrkkeily- ja voimailutilat. 1990-luvulla ratsastushallissa suoritettiin peruskorjaus, joka valmistui vuonna 2000.

 Nykypäivä 
Nykyään ratsastushallin eteläpää on edelleen liikuntakäytössä. Hallissa on palloilu-, nyrkkeily- ja voimailusalit, tilat pöytätennistä verten sekä kahvila ja kokoussali. Lisäksi ulkona on talvisin luistinratana toimiva pallokenttä sekä jousiammuntarata, joiden kanssa ratsastushalli muodostaa Ruskeasuon urheilupuiston. Alueella toimii muun muassa vuonna 1929 perustettu Keskustalli, joka on Suomen vanhin ratsastuskoulu. Myös Helsingin poliisilaitoksen ratsupoliisin tallit ovat Ruskeasuolla. Maneesin ja tallien lisäksi alueella on kaksi ulkona sijaitsevaa ratsastuskenttää ja keskuspuistossa kiertää neljän kilometrin mittainen ratsastuspolku.

Vuonna 2009 aloitti toimintansa Pro Olympiamaneesi -liike, jonka tarkoituksena on palauttaa ratsastushalli kokonaan alkuperäiseen käyttöönsä. Hanketta ovat aktiivisesti vieneet eteenpäin muun muassa kouluratsastaja Kyra Kyrklund sekä kansanedustajat Leena Harkimo ja Katri Komi.

Ruskeasuon ratsastushalli kuuluu muiden Helsingin olympialaisia varten rakennettujen urheilupaikkojen tavoin Museoviraston inventoimiin Valtakunnallisesti merkittäviin rakennettuihin kulttuuriympäristöihin.Ruskeasuon ratsastushalli Helsingissä halutaan alkuperäiseen käyttöönsä ratsastukselle. Plaza, 1.5.2009. Viitattu 29.4.2013.

 Lähteet 
Pro Olympiamaneesi ry:n kotisivut 
Helsingin kaupungin liikuntavirasto 

Viitteet

 Aiheesta muualla 

 Ab Hippodrom Oy (uusi) Pörssitiedossa

Luokka:Helsingin rakennukset ja rakennelmat
Luokka:Helsingin urheiluhallit
Luokka:Ruskeasuo
Luokka:Martti Välikankaan suunnittelemat rakennukset
Luokka:Valtakunnallisesti merkittävät rakennetut kulttuuriympäristöt Suomessa